Ásmundur Friðriksson , þingmaður Sjálfstæðisflokksins spyr á Facebook-síðu sinni hvort að bakgrunnur múslíma sem búa á Íslandi hafi verið kannaður og hvort einhverjir íslenskir múslímar hafi farið í þjálfunarbúðir hryðjuverkamanna . Spyr hann jafnframt hvort að við séum örugg á Íslandi . Flokkssystir hans segist skammast sín fyrir að vera í sama flokki vegna ummæla hans . Hugleiðingar sínar birtir Ásmundur með mynd frá Danmörku þar sem fólk hefur skilið eftir blóm og borða til minningar um fórnarlömb hryðjuverkaárásarinnar á starfsfólk skoptímaritsins Charlie Hebdo í París í síðustu viku . „ Í Danmörku eins og um allan heim er hugurinn með Frönsku [ sic ] þjóðinni . Viðbjóðsleg hryðjuverk í nafni múslima er fordæmd . Ég velti fyrir mér hvort við séum óhult á Íslandi , “ skrifaði Ásmundur á Facebook-síðu sína í gær . Því spyr hann hvort að innanríkisráðuneytið eða lögreglan hafi gripið til einhverra ráðstafana til að vernda Íslendinga fyrir slíkum árásum . „ Hefur bakgrunnur þeirra 1500 múslima sem búa á Íslandi verið kannaður og hvort einhverjir „ íslenskir múslimar “ hafi farið í þjálfunarbúðir hryðjuverkamanna eða barist í Afganistan , Sýrland eða öðrum löndum þar sem óöld ríkir meðal múslima . Mér hefur ekki áður dottið í hug að spyrja slíkra spurninga því ég trúi alltaf á það góða í öllu fólki en það á ekki lengur við þegar öryggi þjóðarinnar er undir , “ segir Ásmundur en gæsalappir utan um orðin „ íslenskir múslímar “ eru hans . Skammast sín fyrir að vera í sama flokki Skrif Ásmundar hafa sætt gagnrýni , meðal annars frá flokkssystur hans , Áslaugu Örnu Sigurbjörnsdóttur , fyrrverandi formanns Heimdalls , sem segist skammast sín fyrir að vera í sama flokki og Ásmundur . „ Fordómar og fáfræði einkenna ummæli hans og passa engan vegin við þær frelsis og frjálslyndishugmyndir sem ég trúi að meirihluti Sjálfstæðismanna standa fyrir . Velti fyrir mér hvort hann eigi ekki betur heima í öðrum flokki sem hefur gælt við þessar skoðanir áður með mjög ósmekklegum hætti , “ skrifar Áslaug Arna um ummæli Ásmundar á Facebook-síðu sína . Helgi Hrafn Gunnarsson , þingmaður Pírata , tjáir sig einnig um ummæli Ásmundar á sinni Facebook-síðu . Þar sakar hann Ásmund um að hvetja til ofsókna jafnvel þó hann geri sér ekki endilega grein fyrir því . Það séu ofsóknir þegar minnihlutahópar séu sviptir réttindum sem aðrir njóti . „ Það má vel ræða vopnaeign og viðbragðsáætlanir lögreglunnar enda býst ég fastlega við því að við komum til með að ræða það allt saman mjög mikið og mjög ítarlega á vorþingi og lengur . En það kemur ekki til greina í siðmenntuðu lýðræðissamfélagi að einstaklingar séu til rannsóknar af hálfu yfirvalda fyrir það eitt að aðhyllast ákveðna trú . Það er vegna þess að siðmenntuð lýðræðissamfélög stunda ekki ofsóknir gegn minnihlutahópum , “ skrifar Helgi Hrafn .